32005R1459
L 233/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1459/2005 AL COMISIEI
din 8 septembrie 2005
de modificare a condițiilor de autorizare a unor aditivi din furaje care aparțin grupei oligoelementelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 alineatul (2) a treia teză,
întrucât:
(1)
Mai multe săruri iodate, aditivi aparținând grupei oligoelementelor, au fost autorizate prin Directiva 70/524/CEE a Consiliului (2), astfel cum a fost modificată prin Directiva 96/7/CE a Comisiei (3). Aditivii respectivi au fost notificați ca produse existente în temeiul articolului 10 din Regulamentul (CE) nr. 1831/2003 și fac obiectul verificărilor și procedurilor prevăzute la articolul respectiv.
(2)
În ceea ce privește oligoelementul iod-I, conținutul maxim autorizat în prezent în furaje este de 4 ppm pentru ecvidee, 20 ppm pentru pești și 10 ppm pentru celelalte specii sau categorii de animale.
(3)
Regulamentul (CE) nr. 1831/2003 prevede posibilitatea de modificare a condițiilor de autorizare a unui aditiv în urma unui aviz al Autorității Europene pentru Siguranța Alimentară („Autoritatea”) care arată dacă autorizarea este încă în conformitate cu condițiile stabilite de regulamentul menționat anterior.
(4)
Comisia a cerut Autorității să evalueze necesarul fiziologic de iod al diferitelor specii de animale prevăzute de Directiva 70/524/CEE și să ofere un aviz cu privire la eventualele efecte prejudiciabile ale iodului, utilizat la nivelurile autorizate în prezent, asupra sănătății oamenilor și a animalelor sau asupra mediului. Drept răspuns la această cerere, Autoritatea adoptă la 25 ianuarie 2005 un aviz cu privire la utilizarea iodului în furaje.
(5)
În concluziile sale, Autoritatea arată că, în conformitate cu calculele efectuate pentru cazul cel mai defavorabil privind laptele și ouăle, conținutul maxim de iod autorizat în prezent în furaje ar putea depăși limita superioară la adulți și la adolescenți.
(6)
În consecință, ar trebui scăzut conținutul maxim de iod-I din furaje pentru cele două tipuri de producție în cauză, adică pentru vacile de lapte și găinile ouătoare, pentru a reduce riscul efectelor prejudiciabile asupra sănătății oamenilor.
(7)
Ar trebui prevăzută o perioadă de tranziție de 12 luni pentru a permite utilizarea tuturor stocurilor de furaje existente, în condițiile anterioare stabilite în conformitate cu Directiva 70/524/CEE.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Fără a aduce atingere celorlalte condiții privind autorizarea aditivilor iod-I E2 care aparțin grupei oligoelementelor, astfel cum au fost formulate de Directiva 70/524/CEE, conținuturile maxime ale elementului în mg/kg de furaj complet sunt înlocuite cu cele prevăzute în anexa la prezentul regulament.
Articolul 2
(1) Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
(2) Se aplică la 12 luni de la data publicării.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 septembrie 2005.